Man, baba sterf in ongeluk waar trok glo wegjaagDie taxi se wrak. Foto: Netcare 911 ŉ Man en ŉ twee maande oue baba is Woensdagaand dood in ŉ ongeluk op die N3-Noord naby Harrismith in die Vrystaat. Volgens Chris Botha, woordvoerder van Netcare 911, is paramedici omstreeks 22:50 na die ongeluk, sowat 2 km buite die dorp, ontbied. “ŉ Minibustaxi se wrak is op die toneel aangetref. Die voertuig was in twee geskeur en daar was geen ander voertuig op die toneel nie. Daar word bespiegel dat die taxi moontlik deur ŉ vragmotor getref is,” het Botha gesê. Die bestuurder van die taxi en die baba was reeds dood toe hulle deur paramedici ondersoek is. Tien passasiers het beserings opgedoen wat strek van matig tot ernstig. Hulle is op die toneel gestabiliseer en na ŉ hospitaal op Harrismith geneem vir verdere behandeling. Die polisie ondersoek die voorval.